Επίθεση με μπογιές από ομάδα αγνώστων δέχτηκε ο πρόεδρος των «Ελληνικών Πετρελαίων» (ΕΛΠΕ) Στάθης Τσοτσορός, το απόγευμα της Τετάρτης, κατά τη διάρκεια διάλεξης στο κτίριο του Τμήματος Μηχανικών Χωροταξίας και Περιφερειακής Ανάπτυξης του Πανεπιστημίου Θεσσαλίας στη Νεάπολη.

Σύμφωνα με τα όσα μετέδωσε το magnesianews.gr, ο κ. Τσοτσορός ήταν καλεσμένος προκειμένου να μιλήσει για την κλιματική αλλαγή και την ενέργεια, ωστόσο η εκδήλωση σημαδεύτηκε από την εισβολή της ομάδας «Τερμίτες», οι οποίοι φώναξαν συνθήματα κατά του καπιταλισμού και πέταξαν μπλε μπογιά.

Εκτός από τον κ. Τσοτσορό, μπογιές δέχθηκαν και ο πρύτανης του Πανεπιστημίου Θεσσαλίας Γιώργος Πετράκος καθώς και ο λέκτορας Γιώργος Σταμπουλής.

Με ψήφισμά της, η Κοσμητεία της Πολυτεχνικής Σχολής του Πανεπιστημίου Θεσσαλίας καταδίκασε απερίφραστα το περιστατικό. «Η χθεσινή βίαιη επίθεση τόσο στον ομιλητή όσο και σε μέλη της ακαδημαϊκής κοινότητας του Π.Θ. καταλύει με βάρβαρο τρόπο το Πανεπιστημιακό Άσυλο και διακόπτει μια ακαδημαϊκή λειτουργία. Μία ομάδα κουκουλοφόρων μέσα από την δειλία της ανωνυμίας θέλησε να επιβάλει με βία και εκφοβισμό την αυθαιρεσία της», αναφέρεται στο ψήφισμα.